b'\n_START_ARTICLE_\nViborg Katedralskole\n_START_SECTION_\nHistorie\n_START_PARAGRAPH_\nKatedralskolen er oprettet mellem \xc3\xa5r 1060 og midten af 1100-tallet. Det n\xc3\xb8jagtige \xc3\xa5rstal kendes ikke, og man har derfor valgt at betragte \xc3\xa5r 1100 som skolens oprettelses\xc3\xa5r. Derfor kunne skolen i \xc3\xa5r 2000 fejre sit 900 \xc3\xa5rs jubil\xc3\xa6um. Oprindelig var skolen et sted, hvor unge m\xc3\xa6nd og drenge blev uddannet til kirkelig tjeneste. Der blev dengang undervist i bibell\xc3\xa6sning, salmesang og b\xc3\xb8nner, alting p\xc3\xa5 latin. Skolens rektor dengang blev udpeget af bispen og var samtidig med sin funktion som l\xc3\xa6rer pr\xc3\xa6st i en af Viborgs tolv sognekirker. Skolen havde fra 1060 adresse i Skolestr\xc3\xa6de 2._NEWLINE_Efter reformationen 1536, blev skolens forhold reguleret af kongens kirkeordinans. Det bet\xc3\xb8d en forv\xc3\xa6rring af skolens forhold, b\xc3\xa5de \xc3\xb8konomisk og med hensyn til undervisningen, og i de n\xc3\xa6ste hundrede \xc3\xa5r var der mange rektorskifter. I 1772 flyttede skolen ind p\xc3\xa5 Sct. Mogens Gade 1, som var blevet ombygget til at kunne rumme skolens elever og l\xc3\xa6rere. _NEWLINE_Senere fik skolen anlagt en have p\xc3\xa5 de som f\xc3\xb8lge af branden bare arealer omkring skolen. Haven er senere blevet kendt som Latinerhaven, og findes stadig. Den gamle skole og Latinerhaven ligger i n\xc3\xa6rheden af Viborg Domkirke._NEWLINE_I 1800-\xc3\xa5rene blev en r\xc3\xa6kke skolereformer indf\xc3\xb8rt, skolens bibliotek blev etableret, og i flere af fagene blev der nu undervist p\xc3\xa5 dansk. I 1903 blev en lov indf\xc3\xb8rt, der gav pigerne adgang til gymnasiet og i 1904 startede den f\xc3\xb8rste pige p\xc3\xa5 skolen. _NEWLINE_Arkitekten Hack Kampmann p\xc3\xa5begyndte i 1922 en ny skolebygning, som i 1926 stod f\xc3\xa6rdig. Bygningen blev finansieret med midlerne fra salget af de Dansk-Vestindiske \xc3\xb8er, hvilket ogs\xc3\xa5 var tilf\xc3\xa6ldet for Randers Statsskole. Hack Kampmann d\xc3\xb8de imidlertid inden skolen stod f\xc3\xa6rdig, hvorfor hans s\xc3\xb8n, arkitekt Christian Kampmann overtog arbejdet. Skolen, der nu er fredet, ligger nu p\xc3\xa5 hj\xc3\xb8rnet af Skivevej og Aalborgvej. _NEWLINE_Den nuv\xc3\xa6rende skolebygning er bygget i nyklassicistisk stil, og er ligesom Randers Statsskole, der ligner til forveksling, blevet moderniseret indvendig sidenhen, og er nu en fuldt moderne skole i historiske rammer. Den store forskel p\xc3\xa5 Viborg Katedralskole og Randers Statsskole er i \xc3\xb8vrigt at Randers Statsskole er en firfl\xc3\xb8jsbygning, mens Viborg Katedralskole er en mere klassisk, franskinspireret trefl\xc3\xb8jsbygning med en balustrade og \xc3\xa5ben g\xc3\xa5rdsplads. Filminstrukt\xc3\xb8r Nils Malmros udn\xc3\xa6vnte i \xc3\xb8vrigt Viborg Katedralskole som landets smukkeste, da han valgte netop denne skole til sin film "K\xc3\xa6restesorger" som fik premiere i 2009._NEWLINE_Skolen blev renoveret i starten af 2007 da man tilf\xc3\xb8jede et stort lokale p\xc3\xa5 den tidligere loftsetage, for at muligg\xc3\xb8re gruppearbejde. Lokalet fik navnet "Kampmannsalen" efter skolens arkitekt._NEWLINE_I 2009 blev nye toiletter indviet. I 2017 blev en omfattende renovering af alle skolens lokaler gennemf\xc3\xb8rt, s\xc3\xa5ledes at alle lokaler nu er moderniserede og udstyret med et avanceret ventilationssystem. _NEWLINE_Skolen er dels en stx-skole (alment gymnasium) med et stort udvalg af studieretninger inden for sprog, samfundsfag, naturvidenskab og kreative fag. Derudover har skolen siden 2015 udbudt International Baccalaureate Diploma Programme (IB), som er en international studentereksamen med v\xc3\xa6gt p\xc3\xa5 et h\xc3\xb8jt akademisk niveau, almen dannelse og et internationalt udsyn. Alle fag l\xc3\xa6ses p\xc3\xa5 engelsk og svarer til A eller B-niveau i det danske gymnasium. Eksamen (Diploma) giver adgang til videreg\xc3\xa5ende uddannelse i hele verden og naturligvis ogs\xc3\xa5 i Danmark. _NEWLINE_Viborg Katedralskole har en r\xc3\xa6kke forskellige udvalg, Minerva (Danmarks \xc3\xa6ldste ungdomsforening), Cafeudvalget, NOVUS, Radio Wad-Up, Gr\xc3\xb8n VK, og et elevr\xc3\xa5d (Senatet). Hver andet \xc3\xa5r gennemf\xc3\xb8res en stor musical, som er planlagt og gennemf\xc3\xb8rt af eleverne selv.'